**Dôvodová** **správa**

**A. Všeobecná časť**

Návrh novely zákona o peňažných príspevkoch na kompenzáciu ťažkého zdravotného postihnutia vychádza z požiadavky praxe aby peňažný príspevok na kúpu osobného motorového vozidla mohol byť poskytnutý aj rodičom zdravotne ťažko postihnutých detí v predškolskom veku, ak tieto navštevujú súkromné škôlky alebo jeho predškolskú výchovu zabezpečuje iná osoba než jeho zákonný zástupca. V súčasnosti sa rodičia detí v predškolskom veku stretávajú s veľkým nedostatkom miest v materských školách, a tak ak sú zamestnaní musia hľadať iné možnosti v súkromných škôlkach alebo u súkromných vychovávateľov. Ak sa jedná o zdravotne ťažko postihnuté dieťa je potrebné zabezpečiť pre neho aj dopravu k poskytovateľom takýchto služieb predškolskej výchovy. Zabezpečenie predškolskej výchovy je súčasťou integračného procesu detí so zdravotným postihnutím do vzdelávacieho procesu a vytvára ďalšie predpoklady na ich ďalšie integrované vzdelávanie na základných a ďalších vyšších typoch škôl.

Účinnosť zákona sa vzhľadom na dĺžku legislatívneho procesu navrhuje od 1. januára 2016.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, s právom Európskej únie, medzinárodnými zmluvami a inými medzinárodnými dokumentmi, ktorými je Slovenská republika viazaná.

Návrh zákona bude mať pozitívny sociálny vplyv, nebude mať negatívny vplyv na podnikateľské prostredie, na rozpočet verejnej správy a nebude mať vplyv na životné prostredie a na informatizáciu spoločnosti.

**B. Osobitná časť**

**K čl. I:**

**K bodom 1. a 2. Legislatívno-technická úprava súvisiaca s doplnením § 34 ods. 6 o nové písm. d).**

K bodu 3. Navrhuje sa do textu § 34 ods. 6 doplniť nové písm. d) o možnosť poskytnutia peňažného príspevku na kúpu osobného motorového vozidla, ktoré bude slúžiť na prepravu zdravotne ťažko postihnutého dieťaťa za účelom zabezpečenia predškolskej výchovy aj u súkromných poskytovateľov.

**K čl. II:**

Ustanovuje sa dátum nadobudnutia účinnosti vzhľadom na dĺžku legislatívneho procesu.